Kalender 3 Mei - Kuns En Vermaak - Republikein
Tuesday, May 26th, 23:24:01
Kalender 3 Mei
» Sluit aan by 'n treinreis van Windhoek se hoofstasie af na Okapuka Ranch op die Starline Express-trein. Okapuka is die perfekte plek vir 'n piekniek en 'n groot piekniekbuffet-ete sal bedien word. 'n Kroeg sal vir die middag oop wees. Die trein vertrek 11:00 van Windhoek se hoofstasie af en keer weer omtreeks 16:00 terug na Windhoek. Die tema vir die dag is wit en belangstellendes word vriendelik versoek om in wit op te daag. Kaartjies is by www.eventstoday.com.na beskikbaar. Toegang vir volwassenes beloop N$320 en N$250 vir kinders onder 12. Vir meer inligting, besoek whatsonnamibia.com.na/events
» ?Namibië vier vanjaar die Outjo Wildsfees se 16de bestaansjaar. Dit vind vandag en môre
by Sophienhof Lodge, 10 km buite Outjo op die Khorixas-pad plaas. Dit beloof om weer ? fees te wees wat jy nie gaan vergeet nie, en die belangrikste van alles is dit bly steed die lekkerste fees in Namibië. Maak 'n naweek daarvan, bring die hele gesin, laai vir Ouma en Oupa op, nooi jou beste vriende of jou hele familie en kom deel in alles wat Outjo se gasvryheid jou kan bied. Bly oor op Sophienhof of die Tentedorp en Overlander Camp op die feesterrein, of bespreek jou slaapplek betyds by enige van Outjo en omgewing se vele lodges, kampplekke, hotelle of gastehuise. Stalletjies open soggens om 8:30 met ? verskeidenheid produkte, voertuie, inligting, speletjies, heerlike kossoorte om aan te smul en verfrissende drankies om jou met nuwe moed te vul. Daar is twee vermaaktente om van te kies, naamlik die hooftent en die Glaskas (in die OK Proe-en-Kuier-tent) en vanjaar word nog meer vertonings aangebied. Die baie suksesvolle jaarlikse wildsveiling word in samewerking met die Otjikondo Boerevereniging en Du Preez Wild aangebied. Topgehalte genetika van veral die Bastergemsbok bly 'n groot aantrekking vir wildtelers. Hierdie katalogusveiling vind môre om 12:00 plaas. Kaartjies is by Computicket, OK Foods Outjo of op die feesterrein self te koop. Die volledige program is op Facebook beskikbaar.
» Creations is 'n uitstalling van die werk van Namibiese kunstenaars ter viering van 29 jaar van onafhanklikheid. Die projek beoog om kunstenaars uit verskillende agtergronde byeen te bring. Van tradisionele kuns tot moderne werk word uitgestal. Die doel is om 'n wye verskeidenheid dissiplines 'n platform te bied waardeur kunstenaars bande met mekaar kan smee. Creations is nog net vandag by die Nasionale Kunsgalery van Namibië (NAGN) te sien.